**ДОГОВОР ЗА ФИНАНСОВ ЛИЗИНГ - ОБЩИ УСЛОВИЯ**

**I.** **ПРЕДМЕТ НА ДОГОВОРА ЗА ФИНАНСОВ ЛИЗИНГ**

Чл. 1. Лизингодателят се задължава да придобие от посочен от Лизингополучателя Доставчик, предварително избрана от Лизингополучателя вещ /*Лизингована вещ*/ и да я предостави за временно и възмездно ползване на Лизингополучателя до изтичане на срока на договора за финансов лизинг срещу заплащане на възнаграждение от страна на Лизингополучателя при условията на договора за финансов лизинг и настоящите Общи условия. Лизингополучателят носи всички рискове от частично или пълно погиване повреждане или ползване на Лизингованата вещ, включително породените от форсмажорни обстоятелства, от момента на предаването на Лизингованата вещ на последния.

Чл. 2. Лизингодателят е и остава единствен и изключителен собственик на Лизингованата вещ през целия Лизингов период.

1. **ДЕФИНИЦИИ**

* **„Доставчик“ -** Производителят или трето физическо или юридическо лице, от което Лизинг Финанс ЕАД придобива правото на собственост върху лизингованата вещ.
* **„Обща покупна цена на лизингованата вещ“**: е цената, която Лизинг Финанс ЕАД е заплатил на доставчика, за да придобие собствеността върху лизингованата вещ, с включени всички заплатени от него данъци, такси, транспорт и всякакви други свързани с придобиването на собствеността разходи.
* **„Първоначална вноска“** е частта от обща покупна цена на лизингованата вещ, която Лизингополучателя заплаща на Лизингодателя при подписване на договора за финансов лизинг. Размерът на първоначалната вноска се определя в договора.
* **„Сума на финансиране“** - е разликата между заплатената от Лизингодателя обща покупна цена на лизингованата вещ и заплатената от Лизингополучателя първоначална вноска. Размерът на сумата на финансиране се определя в договора за лизинг.
* **„Обща сума, дължима от Лизингополучателя”** е сборът между общия размер на финансираната сума и общите разходи по Договора за финансов лизинг.
* **„Общ размер на финансираната сума”** е сумата, посочена в Договора за финансов лизинг, която Лизингодателят е финансирал.
* **„Лихвен процент по Договора за финансов лизинг”** е лихвен процент, изразен като променлив лихвен процент, който се прилага на годишна основа към финансираната сума.
* **„Променлив лихвен процент по кредита“** - е лихвеният процент, предвиден в Договора за финансов лизинг, който се формира на база на променлива компонента (Променлив лихвен индекс) и фиксирана надбавка.
* **„Променлив лихвен индекс“ -** 3-месечен EURIBOR**.**
* **Покупната цена –** цената заплатена на Доставчика от Лизингодателя за придобиване право на собственост върху Лизингованата вещ.
* **Остатъчна стойност:** означава сумата, определена в договора за финансов лизинг, срещу която Лизингополучателят ще придобие правото на собственост върху лизингованата вещ в края на лизинговия период.
* **Договори за финансов лизинг с опция за прехвърляне правото на собственост върху лизингованата вещ /договори за финансов лизинг с отворен край/** – означава договор за финансов лизинг, съгласно който Лизингополучателят има право да придобие собствеността върху лизингованата вещ след изтичане на лизинговия период и заплащане на всички дължими по договора суми за цена равна на остатъчната стойност, определена между страните при подписване на договора за финансов лизинг.
* **Договори за финансов лизинг без опция за прехвърляне правото на собственост върху лизингованата вещ /договори за финансов лизинг със затворен край/** – означава договор за финансов лизинг, съгласно който Лизингодателят и Лизингополучателят се договорят, че след изтичане на лизинговия период и заплащане на всички дължими по договора лизингови вноски и други суми Лизингополучателят ще придобие, а Лизингодателят ще прехвърли на Лизингополучател собствеността върху лизингованата вещ. Страните приемат за установено в отношенията помежду си, че изплатения договор за финансов лизинг представлява по своята правна същност и предварителен договор, определящ условията за прехвърляне на собствеността върху лизингованата вещ.
* **Договори за финансов лизинг, за който е приложим специалният ред на облагане на маржа на цената по Закона за данък добавен стойност –** означава договор за финансов лизинг, при който Лизингодателят е дилър /доставчик/ на лизингована вещ, представляваща моторно превозно средство втора употреба. При тези договори за финансов лизинг Лизингодателят начислява ДДС съгласно чл. 143 и сл. от закона за ДДС и актовете по неговото прилагане.

**III. СРОК И ВЛИЗАНЕ В СИЛА НА ДОГОВОРА. ЛИЗИНГОВ ПЕРИОД.**

Чл. 3. Договорът за финансов лизинг влиза в сила в деня на подписването му, в случай че не е предвидено друго в Ддоговора за лизинг.

Чл. 4. Лизинговият период, през който Лизингополучателят е длъжен да изплаща финансираната сума на ежемесечни вноски е определен по съгласие на страните в приложение към Договора за финансов лизинг, представляващ неразделна части от него. Лизинговият период започва от първо число на месеца, следващ месецът, през който е подписан договорът за финансов лизинг между Лизингодателя и Лизингополучателя, освен ако страните не са уговорили друго в Договора за финансов лизинг.

**IV.** **ЛИЗИНГОВАНА ВЕЩ**

Чл. 5. Лизингованата вещ е определена по съгласие на страните и подробно описана в договора за финансов лизинг.

Чл. 6. Лизингополучателят декларира и се съгласява, че:

1) Лизингодателят придобива Лизингованата вещ по поръчка на Лизингополучателя и същата съответства по вид, марка, модел, модификация, изработка, размер, качество, дизайн, цвят и всички други съществени характеристики на избора и изискванията единствено на Лизингополучателя;

2) Лизингованата вещ, избрана и посочена от Лизингополучателя, е идентична с вещта, описана в офертата на Доставчика.

3) Лизингополучателят самостоятелно е избрал Доставчика на Лизингованата вещ и сам е договарял с Доставчика спецификите и техническите характеристики на вещта, обект на доставката, както и цената, условията за плащане, условията за осъществяване на доставката, условията за упражняване на гаранционната отговорност и общата отговорност за недостатъци, както и всички други условия от съществено значение за Договора за доставка, поради което по своя собствена преценка се е уверил, че изброеното по-горе отговаря на неговите нужди и очаквания. При доставки, при които уговореното място на предаване е различно от седалището и адреса на управление на Лизингодателя, всички рискове, по повод Лизингованата вещ, се поемат от Лизингополучателя от момента, в който Вещта е предадена от Доставчика, съгласно уговорката за доставка. В този случай страните уговарят, че лизингованата вещ е предадена за ползване на Лизингополучателя от момента на предаването й от Доставчика. Ако не е уговорено друго, Лизингополучателят е длъжен за своя сметка и на свой риск да организира и осъществи транспортирането, вноса и инсталирането на Лизингованата вещ. Лизингополучателят е длъжен да застрахова Лизингованата вещ, в полза на Лизингодателя, при разширено застрахователно покритие, определено от Лизингодателя, за срока от приемането й от Доставчика до своя обект на територията на Република България.

4) Лизингодателят не носи отговорност за вредите, претърпени от Лизингополучателя, ако Лизингованата вещ не бъде доставена от Доставчика или бъде доставена със закъснение или в неизпълнение на договорената комплектност или цялост, когато това се дължи на причини извън Лизингодателя.

5) При неизпълнение на задълженията на Доставчика, довели до разваляне на договора за покупко-продажба с предмет лизингованата вещ, сключеният между Лизингополучателя и Лизингодателя договор за финансов лизинг се прекратява по взаимно съгласие между страните, изразено в писмена форма. В този случай Лизингодателят не дължи заплащане на обезщетение в полза на Лизингополучателя. В тази хипотеза Лизингодателят следва да претендира от Доставчика обезщетение за всички претърпени от него вреди

6) Лизингованата вещ е предварително избрана от Лизингополучателя и ще бъде отдадена на лизинг такава, каквато е, където е, и с всички възможни недостатъци. Лизингодателят не предоставя гаранции относно възможността за търговска реализация, качеството, съответствието със спецификациите, състоянието, дизайна, или друга характеристика на Лизингованата вещ (или на част от нея) и не обезпечава рекламации, предоставени от производителя, съответно Доставчика на Лизингованата вещ. В договора за доставка се посочва, че се сключва, във връзка със сключения между Лизингополучателя и Лизингодателя договор за финансов лизинг.

7) С подписването на договора за финансов лизинг Лизингодателят прехвърля на Лизингополучателя за срока на действие на договора своите права по обща и гаранционна отговорност срещу производителя, съответно Доставчика по отношение на Лизингованата вещ. Лизингополучателят приема всички права и задължения за проверка и уведомяване за дефекти и скрити недостатъци, както и всички други искове срещу Доставчик, а по повод Лизингованата вещ, и поема съответно всички разходи. Лизингополучателят се съгласява, че проявяването на скрити недостатъци на предварително избраната от него Лизингована вещ се урежда съгласно правилата на гаранционна отговорност на Доставчика (производителя).

8) Всички рискове, свързани с използването на Лизингованата вещ, независимо дали това използване е в съответствие с условията на договора за лизинг или не, се прехвърлят в тяхната цялост от Лизингодателя на Лизингополучателя в деня на влизане в сила на договора за финансов лизинг. Лизингодателят не отговаря за невъзможността на Лизингополучателя да ползва Лизингованата вещ вследствие на явни или скрити недостатъци или изхабяване и/или при извършване на ремонти, независимо от тяхната продължителност. Лизингополучателят не се освобождава от задълженията си за плащане на дължимите лизингови вноски, съгласно уговореното в действащ между страните погасителен план, и другите дължими суми по договора за лизинг, и не може да счита невъзможността да ползва Лизингованата вещ за основание за неизпълнение, на което да било задължение по договора за лизинг.

9) Рисковете, свързани с евентуално непреминаване на правото на собственост у Лизингодателя, по причини, стоящи извън Лизингодателя, се понасят от Лизингополучателя. Лизингодателят прехвърля на Лизингополучателя всички свои права и средства за защита срещу Доставчика на Лизингованата вещ и всички компетентни органи и лица, участващи в съответните процедури. Лизингополучателят не се освобождава от задълженията си за плащане на дължимите лизингови вноски, съгласно първоначално уговореното.

**V. ДОСТАВЯНЕ И ПРЕДАВАНЕ НА ЛИЗИНГОВАНАТА ВЕЩ**

Чл. 7. (1) Лизингодателят сключва договор за доставка на Лизингованата вещ (договор за покупко-продажба, договор за изработка и пр.) и заплаща покупната цена на Доставчика при следните условия:

- Договорът за финансов лизинг е подписан от всички страни, включително и от третите задължени лица: поръчителите и/или солидарно задължените лица;

- Лизингополучателят е заплатил в пълен размер първоначалната вноска, таксата за разглеждане на искането за сключване на договор за финансов лизинг, таксата за регистрация на Лизингованата вещ и обработване на документите и таксата за вписване на договора за финансов лизинг в ЦРОЗ. Размерът на дължимите плащания е индивидуализиран в договора за финансов лизинг.

- Лизингополучателят е учредил, респективно осигурил учредяването на всички уговорени обезпечения на вземанията на Лизингодателя.

(2) Лизингованата вещ се предава за ползване на Лизингополучателя при следните условия:

- спазени са изискванията на предходната алинея;

- извършени са необходимите процедури за регистрация, застраховка, маркиране и пускане в експлоатация на Лизингованата вещ, освен ако за извършването на посочените процедури е упълномощен самият Лизингополучател или посочено от него лице;

- Лизингополучателят е заплатил застрахователните премии за първата година от Лизинговия период за всички задължителни застраховки – например Застраховка „Гражданска отговорност на автомобилистите”, както и за Застраховка „Автокаско”, респективно Застраховка „Щети на имущество”, в случай че лизингованата вещ е различна от моторно превозно средство /МПС/, освен ако друго не е уговорено между страните.

(3) Лизингодателят има право да откаже предаване на Лизингованата вещ при липсата на която и да е от изброените по-горе предпоставки, по повод виновното неизпълнение на задължението на Лизингополучателят. В този случай Лизингополучателят не се освобождава от задълженията си за плащане на дължимите лизингови вноски, съгласно първоначално уговореното и не може да счита невъзможността да ползва Лизингованата вещ за основание за неизпълнение на което да било задължение по договора за финансов лизинг.

Чл. 8. Лизингополучателят, Лизингодателят и Доставчикът удостоверяват факта на предаването/приемането и състоянието на Лизингованата вещ, като подписват приемо-предавателен протокол в три оригинални екземпляра. При приемането Лизингодателят се задължава да извърши преглед на доставената от доставчика вещ и има право да прави възражения и рекламации срещу Доставчика, по повод състоянието на вещта, в случай че се открият недостатъци и/или несътветствия в нея, които се обективират в приемно-предавателния протокол. Подписването на приемно-предавателният протокол от страна на Лизингополучателят потвърждава, че лизингованата вещ напълно отговаря на нуждите и изискванията на Лизингополучателя. Лизингополучателят носи риска от отклонения от спецификацията на Лизингованата вещ, направена в договора за финансов лизинг и за недостатъци на Лизингованата вещ, които не са били отбелязани при преглеждането й в момента на предаването й. Лизингополучателят няма право неоснователно да откаже подписването на приемно-предавателния протокол.

Чл. 9. Ако лизингованата вещ не бъде предадена на Лизингополучателя и/или Приемо-предавателният протокол не бъде подписан от Лизингополучателя или Доставчика, независимо от причините, до 3 /три/ дни от датата, на която е следвало да бъде предадена лизингованата вещ, Лизингодателят има право да развали Договора за финансов лизинг, чрез едностранно писмено изявление отправено до Лизингополучателя. В този случай Лизингодателят няма задължение да дава на Лизингополучателя допълнителен срок за изпълнение. Лизингодателят има право да задържи първоначалната вноска и таксата за разглеждане на искането за сключване на договора за финансов лизинг, под формата на неустойка, във връзка с претърпените от него вреди от неизпълнението на задължението на Лизингополучателя.

**VI.** **ЗАСТРАХОВАНЕ НА ЛИЗИНГОВАНАТА ВЕЩ**

Чл. 10. (1) Лизингодателят, в качеството си на собственик на лизингованата вещ, има право да застрахова Лизингованата вещ срещу всички присъщи рискове, по повод погиване или повреждане на последната /включително, но не само кражба, пожар, природни бедствия и др./, при застрахователно покритие, което да покрива пълната действителна стойност на Лизингованата вещ, да сключва застраховка Гражданска отговорност на автомобилистите, в случаите когато сключването на застраховката е задължително, съгласно българското законодателство, както и да склюва други застраховки в предвидените от закона случай. Лизингодателят има право да поддържа застраховките валидни през целия лизингов период, включително до датата на прехвърляне на собствеността върху лизингованата вещ, в резултат на изпълнението на условията по договора за лизинг, респективно до датата на възстановяване на фактическата власт върху лизингованата вещ в полза на Лизингодателя при предсрочно прекратяване на договора за финансов лизинг без изкупуване на лизингованата вещ.

(2) Застраховката се сключва от името и в полза на Лизингодателя, при предварително одобрени от Лизингополучателя условия, чрез предложена от Лизингодателя и предварително одобрена от Лизингополучателя застрахователна компания, чрез предложен от Лизингодателя застрахователен посредник.

(3) Всички застраховки са за сметка на Лизингополучателя. При сключване на Договора за финансов лизинг, за първата година от лизинговия период, застрахователните премии се заплащат от Лизингополучателя по банковата сметка на Лизингодателя или по друга, посочена от него банкова сметка. Ако застрахователната премия е платима на вноски, Лизингополучателят е длъжен да внася съответната сума на посочената в полицата падежна дата, в противен случай дължи лихва за забава върху просрочената вноска в размер, уговорен в договора, от деня на падежа до окончателното издължаване.

(4) За всяка следваща година, Лизингодателят ще подновява застрахователната полица, по реда на алинея 2 и 3 от настоящата разпоредба, като разходите по подновяването са за сметка на Лизингополучателя. Лизингополучателят се задължава да оказва пълно съдействие на Лизингодателя и е длъжен да предприеме всички необходими действия за запазване валидността на полицата, включително чрез подновяване на маркировката или всяка изисквана от застрахователя форма на защита на актива.

(5) В случай че застрахователната премия или отделни нейни вноски са били заплатени от Лизингодателя, Лизингополучателя дължи незабавно възстановяване на сумата на Лизингополучателя, след получаване на уведомление от последния. В случай на неизпълнение на посоченото задължение Лизингополучателят дължи лихва за забава върху просрочената премия или вноска в размер, уговорен в договора за лизинг, от деня на падежа до окончателното издължаване.

Чл. 11. В случай че Лизингополучателят възнамерява да пътува в чужбина с Лизингованата вещ, когато тя е МПC/ППС, той е длъжен да уведоми Лизингодателя най-малко 5 /пет/ работни дни преди пътуването и да поиска разширение на застраховка “Автокаско” и на застраховка “Гражданска отговорност на автомобилистите”, сертификат „Зелена карта” за съответните държави. Лизингодателят има право да откаже искането на Лизингополучателя, ако той е в забава за плащане на лизингови вноски и други дължими суми по договора за финансов лизинг. При одобряване на искането Лизингодателят, в качеството си на собственик на веща, след предварително одобрение на Лизингополучателя, застрахова от свое име и в своя полза лизингованата вещ със застраховка “Автокаско” за чужбина и застраховка “Гражданска отговорност на автомобилистите сертификат „Зелена карта” за чужбина, за сметка на Лизингополучателя и издава пълномощно на Лизингополучателя за управление и стопанисване на лизингованата вещ извън страната за срока на застраховката. Лизингополучателят има право да ползва МПС/ППС само в държавите, за които е осигурено валидно покритие на застрахователните рискове. Лизингополучателят няма право да ползва Лизингованата вещ по такъв начин или в такива региони, че по тази причина застраховките да станат частично или изцяло невалидни. Лизингополучателят е отговорен пред Лизингодателя за всички произлезли от неспазване на това задължение вреди.

Чл. 12. (1) Лизингодателят предоставя на Лизингополучателя копие от сключените имуществени застрахователни договори и общите условия на застрахователя и оригинал на полицата за застраховка „Гражданска отговорност на автомобилистите“.

(2) В случай че застраховките са сключени/подновени от Лизингополучателя, последният предоставя на Лизингодателя в 3 /три/ работни дни от сключването/подновяването оригиналната полица “Kаско”/” “Имущество” за съответния период, както и копие от застрахователната полица “Гражданска отговорност” за същия период и копие от протокола за маркировка на актива.

Чл. 13. (1) Лизингополучателят се задължава да изпълнява всички изисквания на Застрахователя, във връзка с ползването на лизингованата вещ, съгласно Застрахователната полица и Общите условия на застраховка „Автокаско”, респективно Застраховка „Щети на имущество” и приема същите за неразделна част от договора за финансов лизинг.

(2) В случай че застраховката не покрива дадени рискове, Лизингополучателят има право да сключи допълнително договор за застраховка в полза на Лизингодателя за своя сметка. При настъпване на такъв риск застрахователното обезщетение се изплаща на Лизингодателя и се прилага чл. 15 и чл. 16 по-долу.

Чл. 14. При настъпване на застрахователно събитие Лизингополучателят е длъжен незабавно да уведоми Лизингодателя, Застрахователя и компетентните органи, и да действа съобразно указанията и изискванията, предвидени в Общите условия на Застрахователя, като предприеме всички необходими правни и фактически действия за защита на правата и интересите на Лизингодателя, произтичащи от договора за застраховка.

Чл. 15. (1) В случай на погиване на Лизингованата вещ застрахователното обезщетение се изплаща на Лизингодателя, в качествоот му на собственик на Лизингованата вещ.

(2) В случай на пълно погиване на Лизингованата вещ или на нейното противозаконно отнемaне, Лизингополучателят не се освобождава от задълженията си за плащане на дължимите лизингови вноски /включително опцията за прехвърляне на правото на собственост, в случаите при които такава е уговорена/ в пълен размер, и другите суми, дължащи се по договора за лизинг, съгласно първоначално уговореното между страните и действащият актуалния Погасителен план и не може да счита за основание за неизпълнение, на което да било от задълженията си по договора, на невъзможността да ползва Лизингованата вещ.

(3) В случай на пълно погиване на Лизингованата вещ или на нейното противозаконно отнемaне Лизингодателят има право на такъв размер от застрахователното обезщетение, който отговаря на претърпените от него вреди, а именно: а) всички неплатени, но изискуеми суми по договора за финансов лизинг и сключените към него анекси и настоящите Общи условия, които се дължат от Лизингополучателят към датата на изплащане на застрахователното обезщетение; б) непогасената част от сумата за финансиране, включително опцията за прехвърляне правото на собственост, когато такава е уговорена; в) всички държавни или общински данъщи, такси и разноски, свързани с погиването; г) данъчният кредит ползван при придобиване на лизингованата вещ, който съгласно данъчнато законодателство подлежи на корекция и възстановяване към държавния бюджет. Разликата между изплатеното застрахователно обезщетение и размерът на посочените в предходното изречение вреди на Лизингодателя се превежда на Лизингополутеля, по посочена от него банкова сметка.

(4) В случай че застрахователното обезщетение, изплатено от Застрахователя, е по-малко по размер от посочените в предходната алинея вреди на Лизингодателя, Лизингодателят задържа изцяло застрахователното обезщетение и Лизингополучателят е длъжен да заплати на Лизингодателя разликата до пълния размер на посочените в предходната алинея вреди, в 5 /пет/ работни дни от получаване на писмена покана.

(5) Лизингодателят и Лизингополучателят се задължават да подпишат споразумение за прекратяване на Договора за финансов лизинг и за уреждане на отношенията им, по повод погиналата вещ и извършване на съответните разплащания по ал. 1 – 4 по-горе.

(6) Ако съгласно протокола за настъпилото застрахователно събитие Лизингополучателят има вина за краждата/грабежа или погиването на вещта, довела до изплащане на по-малко по размер застрахователно обезщетение, Лизинголучателят има задължение да изплати на Лизингодателя сумата до пълният размер на претърпените от него вреди, посочени в алинея три по-горе, в 5 /пет/ работни дни от получаване на писмена покана.

Чл. 16. При настъпване на застрахователно събитие, довело до частично увреждане на Лизингованата вещ, разходите, във връзка с възстановяването на щетата се уреждат съгласно Общите условия и практиката на Застрахователя. Частичното увреждане на лизингованата вещ не освобождава Лизингополучателя от задълженията му по договора за лизинг.

Чл. 17 Лизингополучателят не се освобождава от задълженията си за плащане на дължимите лизингови вноски в пълен размер, и другите суми, дължащи се по договора за лизинг, съгласно първоначално уговореното и актуалния Погасителен план и не може да счита за основание за неизпълнение, на което да било от задълженията си по договора, на невъзможността да ползва Лизингованата вещ, настъпила вследствие на: а) застрахователното събитие, довело до частично увреждане на Лизингованата вещ; б) задържането на Лизингованата вещ за разследване, експертизи и други следствени дейстия; в) извършване на ремонти на Лизингованата вещ, независимо от тяхната продължителност.

Чл. 18. В случай че в резултат на възникнало застрахователно събитие и изплащане на застрахователно обезщетение, застрахователната стойност спадне под действителната стойност на Лизингованата вещ, Лизингополучателят се задължава да я дозастрахова, респективно да поеме рисковете по всички сключени от Лизингодателят допълнителни застрахователни договори за същата Лизингована вещ.

Чл.19 (1) В случай на отказ от страна на застрахователя за заплащане на застрахователно обезщетение при кражба, грабеж или пълно погиване на Лизингованата вещ, независимо от причините за отказа, Лизингополучателят е длъжен да заплати на Лизингодателя пълния размер на претърпените от него вреди, посочени в чл. 15, ал. 3 по-горе, в 5 /пет/ работни дни от получаване на писмена покана.

(2) В случай че застрахователят откаже да изплати застрахователно обезщетение при частично увреждане на Лизингованата вещ, всички рискове, отговорности, разноски и поправки остават за сметка на Лизингополучателя.

Чл. 20. Лизингодателят има право да сключи в своя полза застраховка „Финансов риск” по всяко време през срока на действие на договора за лизинг. Застраховката се сключва в предложена от Лизингодателя и предварително одобрена от Лизингополучателя застрахователна компания, чрез предложен от Лизингодателя застрахователен посредник. Застрахователната премия се заплаща от Лизингополучателя по банковата сметка на Лизингодателя или по друга, посочена от него банкова сметка. В случай че премията е била заплатена от Лизингодателя, Лизингополучателят дължи възстановяване на сумата в 5 /пет/ работни дни от получаване на писмена покана.

**VII. ЗАДЪЛЖЕНИЯ НА ЛИЗИНГОДАТЕЛЯ**

Чл. 21. Лизингодателят се задължава:

1/ да придобие правото на собственост върху избраната от Лизингополучателя Лизингована вещ и да я предостави за ползване на Лизингополучателя;

2/ да осигури, доколкото му е възможно и зависи от него, спокойното държане и ползване на Лизингованата вещ от Лизингополучателя за срока на действие на договора за финансов лизинг;

3/ при изпълнение на всички договорени задължения от страна на Лизингополучателя да прехвърли на Лизингополучателя правото на собственост върху Лизингованата вещ, при договори с уговорена в полза на Лизингополучателя опция за прехвърляне правото на собственост върху Лизингованата вещ. По договори с уговорена в полза на Лизингополучателя опция за прехвърляне правото на собственост върху Лизингованата вещ, задължението на Лизингодателя по предходното изречение възниква, при условие че Лизингополучателят желае да упражни правото си на изкупуване на Лизингованата вещ по чл. 45 по – долу и заплати определената в Договора стойност на опцията за прехвърляне на правото на собственост;

4/ при изпълнение на всички договорени задължения от страна на Лизингополучателя да даде съгласие за заличаване на вписването на договора за финансов лизинг в Централния регистър на особените залози, воден от Агенция по вписванията към Министерство на правосъдието и да освободи, респективно даде съгласие за освобождаване на всички обезпечения и тежести, служещи за гарантиране на вземанията му по договора. По договори с уговорена в полза на Лизингополучателя опция за прехвърляне правото на собственост върху Лизингованата вещ, задължението на Лизингодателя по предходното изречение възниква след заплащане на стойността на опцията за прехвърляне на правото на собственост и сключване на договора за покупко-продажба между Лизингодателя и Лизингополучателя.

**VIII. СУБЛИЗИНГ. ПРЕХВЪРЛЯНЕ НА ПРАВА, ПРОИЗТИЧАЩИ ПО ДОГОВОРА**

Чл. 22. (1) Лизингополучателят няма право да предоставя Лизингованата вещ на трети лица за възмездно или безвъзмездно ползване под формата на сублизинг, наем или други подобни правоотношения, както и да прехвърля или да възлага на трето лице свое право или задължение, произтичащо от този договор, освен с изричното предварително писмено съгласие на Лизингодателя.

(2) Лизингодателят има право по всяко време и при условия, каквито намери за добре, да прехвърля вземанията си по договора за финансов лизинг спрямо Лизингополучателя и Поръчителя/Солидарния длъжник на всяко трето лице, по реда на чл. 99 и следващите от Закона за задълженията и договорите.

**IX. ЗАДЪЛЖЕНИЯ НА ЛИЗИНГОПОЛУЧАТЕЛЯ**

Чл. 23. Лизингополучателят има следните задължения:

1/ Лизингополучателят е длъжен да си служи с Лизингованата вещ с грижата на добър стопанин и да я използва само съгласно нейното обикновено или функционално предназначение.

2/ Лизингополучателят се задължава да използва Лизинговананта вещ само в съответствие с инструкциите за употреба, да спазва условията за валидност на предоставената от производителя гаранция, като всички необходими поправки, независимо от техния характер и причина, включително необходимата подмяна на резервни части, през срока на действие на гаранцията, се извършват в оторизиран сервиз и доколкото не са покрити от същата са за сметка на Лизингополучателя.

3/ Лизингополучателят не може да извършва промени по Лизингованата вещ /съществена модификация, реконструкция, промяна в предназначението или присъединяване на друга вещ към Лизингованата вещ/, освен с изричното предварително писмено съгласие на Лизингодателя и след потвърждение от Доставчика, че тези му действия не биха имали негативен ефект, нито върху Лизингованата вещ, нито върху гаранцията, в случай че гаранционния срок не е изтекъл.

4/ Лизингополучателят не може да използва Лизингованата вещ за високо рискови цели /като участие в състезания, употреба при експериментални или екстремни условия, за извършване на рент-а-кар или таксиметрови услуги и други подобни/, освен с изрично предварително съгласие на Лизингодателя и след съгласуване със Застрахователя;

5/ Лизингополучателят е длъжен да поддържа Лизингованата вещ в добро техническо и експлоатационно състояние, като използва за тази цел услуги единствено от компетентни и специализирани оторизирани лица;

6/ Лизингополучателят е длъжен да спазва инструкциите на производителя за поддръжка, грижа и експлоатация. Всички разходи по експлоатацията, поддръжката и ремонта на Лизингованата вещ са за сметка на Лизингополучателя. Лизингодателят не носи отговорност за преки или косвени вреди (включително телесни повреди), произтичащи от нарушаване на това задължение на Лизингополучателя. В случай че бъде ангажирана отговорност на Лизингодателя, във връзка с нарушение на задължението на Лизингополучателя по предходното изречение, Лизингополучателят е длъжен да обезщети Лизингодателя в пълен размер;

7/ Лизингополучателят има задължение за оказва съдействие на Лизингодателя, както следва: а) По искане на Лизингодателя Лизингополучателят е длъжен да даде съгласие за вписването на Договора за финансов лизинг в Централния регистър на особените залози, воден от Агенция по вписванията към Министерство на правосъдието, както и за всички допълнителни вписвания, ако такива се наложат. Разноските за вписване се поемат от Лизингополучателя; б) Лизингополучателят е длъжен да съдейства на Лизингодателя при застраховането и маркирането на Лизингованата вещ и при всички действия и процедури, във връзка с тях и да го уведомява своевременно за изтичане срока на застраховката; в) Лизингополучателят е длъжен по всяко време, след предварително уведомление от страна на Лизингодателя, да осигури възможност на Лизингодателя да извърши проверка на Лизингованата вещ за нейното техническо и експлоатационно състояние, функционалност и други. В случай че при направена проверка Лизингодателят констатира повреди, щети, липси, или каквито и да е други изменения в състоянието на Лизингованата вещ, които са възникнали по вина на Лизингополучателя или са в резултат на използването на Лизингованата вещ по начин, несъответстващ на техническите и експлоатационни характеристики и другите приложими правила за ползването на вещта, Лизингодателят има право да развали нястоящия договор, чрез едностранно писмено изявление отправено до Лизингополучателя без да дължи даване на допълнителен срок за изпълнение.

8/Лизингополучателят е длъжен да предоставя на Лизингодателя при поискване всички документи от значение за сключването и изпълнението на договора, включително, но не само относно финансовото му положение, правен статус и други. Поръчителят/Солидарният длъжник има същото задължение.

9/ Лизингополучателят е длъжен да уведомява незабавно Лизингодателя при настъпване на промяна в адреса за кореспонденция, фирмената регистрация, регистрация или де-регистрация по ЗДДС и други обстоятелства. Лизингополучателят е длъжен да декларира пред Лизингодателя всичките си банкови сметки при подписване на Договора и да уведомява незабавно Лизингодателя при откриване на нови или закриване на банкови сметки;

10/ Лизингополучателят е длъжен да уведомява предварително Лизингодателя за разпределяне на дивиденти, намаляване на капитала, промени в капиталовата структура, продажба или залог на търговското предприятие или части от него, преобразуване или ликвидация на дружеството на Лизингополучател или Поръчител/Солидарно отговорен длъжник. Лизингополучателят е длъжен да предостави допълнителни обезпечения, изискани от Лизингодателя в тези случаи;

11/Лизингополучателят се задължава да не разпределя печалба и дивиденти, както и да не извършва погасявания по кредити/заеми, предоставени му от свързани с него лица, преди да е погасил задълженията си към Лизингодателя, освен с изричното писмено съгласие на последния

12/ В случай че Лизингованата вещ е различна от превозно средство, Лизингополучателят е длъжен да информира незабавно Лизингодателя и Застрахователя при извършване на промяна в местонахождението на последната;

13/Лизингополучателят се задължава да предоставя ползването на Лизинговананта вещ само на упълномощени лица, които имат съответната правоспособност;

14/Лизингополучателят се задължава, в случай на възникване на застрахователно събитие, за чието удостоверяване е необходимо съставянето на съответен документ /протокол от КАТ, ДАИ и други/ да извърши всички необходими действия, за да се снабди с такъв и незабавно да го предостави на Лизингополучателя и Застрахователя.

15/ Лизингополучателят се задължава за своя сметка да следи за посегателства срещу Лизинговананта вещ и да информира незабавно Лизингодателя за всяко правно или фактическо действие на трето лице по отношение на вещта или части от нея и предприема за своя сметка всички необходими или препоръчителни действия да запази Лизингованата вещ от увреждане или отнемане.

16/ Действието на Договора за лизинг няма да бъде засегнато от ограничения или невъзможност за използване на Лизингованата вещ, дължащи се на частично или цялостно повреждане, конфискуване, задържане или противоправно отнемане на Лизингованата вещ от фактическата власт на Лизингополучателя или каквито и да било други правни, технически или икономически причини. В такива случаи всички задълженията на Лизингополучателя по Договора за финансов лизинг се запазват.

17/ Лизингополучателят е длъжен да заплаща на Лизингодателя в срок всички Лизингови вноски и други плащания, произтичащи от или свързани с договора за финансов лизинг. Лизингополучателят се задължава да заплаща надлежно и своевременно всички разходи, такси и разноски за използването и поддържането на Лизингованата вещ.

18/ Лизингополучателят е длъжен да заплаща всички данъци, такси, мита, нотариални такси, и други разноски дължими: а) във връзка със сключването на Договора за лизинг; б) във връзка с придобиването на Лизингованата вещ от Лизингодателя и доставянето й от Доставчика до Лизингодателя и Лизингополучателя; в) както и във връзка с използването на Лизингованата вещ; г) разноските по неизпълнението, включително и направените такива за възстановяване фактическата власт върху Лизингованата вещ от страна на Лизингодателя в случай на прекратяване/разваляне на договора за лизинг. За сметка на Лизингополучателя са застрахователните премии за застраховане на Лизингованата вещ, винетни такси, наложени глоби и имуществени санкции в случай на извършване на административни и др. нарушения, включително при нарушения на правилата за движение по пътищата от водача на МПС - предмет на договор за финансов лизинг. За сметка на Лизингополучателя са и банковите такси и комисионни при извършване на банкови преводи, които са определени по размер съгласно тарифите на обслужващите банки. Лизингополучателят заплаща и всички суми, дължими от Лизингодателя в качеството му на собственик на Лизингованата вещ, независимо от източника на тези задължения, включително и допълнително начислени задължения за данък върху добавената стойност от органите по приходите, във връзка с лизингованата вещ, на базата на уведомление, изпратено от Лизингодателя с приложени доказателства за основанието и размера на задълженията.

19/ В случай че Лизингодателят е заплатил сума, дължима от Лизингополучателя, Лизингополучателят е длъжен да възстанови на Лизингодателя дадената сума в срок от 5 /пет/ работни дни от получаването на фактура и/или уведомление за нея. При забава в плащането след този срок Лизингополучателят дължи лихва за забава в размера, определен в договора.

20/ Ако по причини, стоящи извън знанието и възможностите за контрол на Лизингодателя по отношение на Лизингополучателя и/или Доставчика, Лизингодателят претърпи финансови загуби и вреди, Лизингополучателят е длъжен да обезщети Лизингодателя за претърпените вреди в срок от 5 /пет/ работни дни от получаване на уведомление от Лизингодателя.

21/ Лизингополучателят е длъжен да осигури учредяването на надлежни обезпечения, които изрично се уговарят между страните по договора за финансов лизинг, във връзка с изпъление на паричните му задължения по договора. Учредяването на уговорените обезпечения е условие за извършване на финансирането по договора за финансов лизинг.

X. ПЛАЩАНИЯ ПО ДОГОВОРА ЗА ФИНАНСОВ ЛИЗИНГ

Чл. 24. Видове плащания, произтичащи от или свързани с договора за финансов лизинг:

1/ Първоначална вноска - Лизингополучателят дължи първоначална вноска в срок от 3 /три/ работни дни от подписването на договора за финансов лизинг. Заплащането на първоначалната вноска и на предвидените в Договора специални плащания е условие за сключването на Договор за доставка на Лизингованата вещ между Лизингодателя и Доставчика и за заплащането на покупната цена по съответния договор.

2/ Лизингови вноски: периодично възнаграждение дължимо от Лизингополучателя на Лизингодателя за предоставеното ползване на Лизингованата вещ. Лизинговите вноски се заплащат в уговорените между страните размер, брой и валута и с падеж, определени в Погасителния план, който страните приемат за неразделна част от договора за финансов лизинг. Лизинговите вноски са анюитетни и включват част от финансираната сума като главница и възнаградителна договорна лихва върху нея. В уговорени между страните гратисни периоди лизинговите вноски включват само договорена лихва върху непогасената част от финансираната сума.

3/ Договорната лихва: лихва начислена от Лизингодателя върху финансираната сума. Видът и размерът на лихвения процент за изчисляване на договорната лихва се определя в договора за финансов лизинг. Размерът на всички лихвени проценти по договорът е на годишна база. Възможните видове лихвени проценти по договора за финансов лизинг са: а) променлив лихвен процент: който се съставя от Референтен лихвен процент /променлива величина/ увеличен с надбавка /непроменлива величина/, определена по съгласие на страните в договора и б) фиксиран лихвен процент: лихвен процент, който остава непроменен през срока на действие на договора за лизинг.

3.1 Референтен лихвен процент: средномесечната стойност на 3-месечния EURIBOR за предходния календарен месец от Лизинговия период, или друга стойност, определена по съгласие на страните в договора. В случай че към датата на определяне на променливия лихвен процент, референтният лихвен процент е с отрицателна стойност, за периода от срока, през който това обстоятелство е налице, Лизингодателят приема, че стойността на референтния лихвен процент е нула.

3.2. В случай на промяна на лихвения процент по договора за финансов лизинг, произтичаща от промяна в приложимия референтен лихвен процент по договора, и информацията за стойностите на референтния лихвен процент е направена публично достояние, чрез публикуване на информацията в сайта на Българска народна банка www.bnb.bg или в сайтове като www.euribor.org и www.euribor-rates.eu, Лизингодателят уведомява Лизингополучателят периодично, като му предоставя информация за размера на новите месечни лизингови вноски. В случай на промяна в приложимия референтен лихвен процент, съгласно посочените електронни страници и считано от датата на влизането му в сила, общият лихвен процент по договора за финансов лизинг ще се счита за автоматично променен при запазване на размера на договорената надбавка. За промяната на лихвените условия, при посочената хипотеза Лизингополучателят/Солидарният длъжник дават своето неотменимо съгласие с подписването на Договора за финансов лизинг и настоящите Общи условия. При изменение на лихвените условия в посочената хипотеза, не е необходимо предоговаряне от страните и подписване на допълнителен анекс към Договора за финансов лизинг. При несъгласие на Лизингополучателя с изменените лихвени условия той има право: а) да прекрати едностранно сключения договор за финансов лизинг, чрез едностранно писмено уведомление изпратено до Лизингодателя, като в този случай Лизингополучателят следва да заплати на Лизингодателя всички дължими суми по договора за финансов лизинг до датата на прекратяване и да върне Лизингованата вещ на Лизингодателя на адреса по седалище и адрес на управление на последния; или б) да придобие правото на собственост върху Лизингованата вещ преди изтичане на лизинговия период, при условие че предсрочно заплати неизплатения остатък от главницата, стойността на опцията за прехвърляне на собствеността, ако такава е дължима и другите суми, дължащи се по договора за финансов лизинг. В тези случай за времето от датата на изменение на лихвения процент до датата на прекратяване, респективно датата на предсрочно погасяване върху остатък от главницата се начислява новият лихвен процент.

4/ Лихва за забава: Лихвата за забава се изчислява на ден върху просрочената сума, на базата на действителен брой дни за забава. Лихвата за забава се формира като сбор от приложимия към датата на просрочие размер на договорния лихвен процент за редовна главница и надбавка за просрочие/, определена по съгласие на страните в договора.

5/Междинна лихва. Лизингополучателят заплаща на Лизингодателя междинна лихва за периода от подписване на договора до първо число на следващия месец /началото на Лизинговия период/, освен ако в Договора за лизинг изрично не е уговорено друго между страните. Междинната лихва се изчислява върху финансираната от Лизингодателя част от покупната цена, по Договора за доставка, на основата на лихвен процент, равен на лихвения процент върху първата лизингова вноска. В случай че за Лизингодателя е възникнало задължение, в изпълнение на предварително уговореното между Доставчика и Лизингополучателя, да заплаща към Доставчика продажната цена на вноски, междинна лихва се начислява по описания по-горе ред поотделно върху всяка от сумите, платени от Лизингодателя.

6/ Специални плащания. Всички специални плащания, които са уговорени между страните по вид и размер в договора, Лизингополучателят дължи в срок от 3 /три/ работни дни от подписването на договора за финансов лизинг, едновременно с първоначалната вноска, освен ако не е уговорено друго между страните в Договора за лизинг. Незаплащането на тук посочените плащания в срок е основание за разваляне на договора от страна на Лизингодателя.

6.1. Такса за обслужване - предназначена за покриване разноските на Лизингодателя по сключване на договора и извършване на финансирането;

6.2. Такса за регистрация и обработване на документи – предназначена за покриване разноските на Лизингодателя за регистрация на Лизингованата вещ в съответните регистри, издаване на пълномощно за управление на МПС и пр

6.3 Такса за вписване на договора за финансов лизинг: предназначена за покриване разноските на Лизингодателя по вписване на договора в Централния регистър на особените залози, воден от Агенция по вписванията към Министерството на правосъдието.

6.4 Специалните плащания не подлежат на възстановяване на Лизингополучателя при прекратяване/разваляне на договора.

7/ Заплащане на Данък добавена стойност /ДДС/. Лизингодателят начислява върху всички лизингови плащания данък върху добавената стойност /ДДС/, съгласно разпоредбите на Закона за данъка върху добавената стойност.

7.1 На основание чл. 46, ал. 1 от ЗДДС Лизингодателят третира договорната лихва като освободена доставка и не начислява данък върху добавената стойност /ДДС/ върху нея.

7.2 По договори с уговорена в полза на Лизингополучателя опция за прехвърляне правото на собственост върху Лизингованата вещ /договори за финансов лизинг с отворен край/, Лизингодателят начислява върху всички периодични лизингови вноски ДДС в законоустановения размер, който Лизингополучателят дължи допълнително и едновременно със съответната вноска.

7.3 По договори без опция за прехвърляне правото на собственост върху Лизингованата вещ на Лизингополучателя /договори за финансов лизинг със затворен край, Лизингодателят начислява ДДС върху сумата на финансиране по договора в пълен размер при предаване на Лизингованата вещ за ползване на Лизингополучателя.

**XI. ИЗИСКУЕМОСТ НА ВНОСКИТЕ. ИЗВЪРШВАНЕ НА ПЛАЩАНИЯТА ПО ДОГОВОРА**

Чл. 25. Първата лизингова вноска става изискуема на първо число от месеца, следващ подписването на договора за финансов лизинг, освен ако не е уговорено друго между страните. Всяка следваща лизингова вноска става изискуема на първо число на съответния месец от лизинговия период, освен ако не е уговорено друго между страните.

Чл. 26. Всяка лизингова вноска ще бъде надлежно заплатена в срок, в случай че постъпи по банковата сметка на Лизингодателя в срок до края на месеца, за който се дължи.

Чл. 27. Лизингополучателят заплаща лизингови вноски в размера, определен в приложения към договора Погасителен план, представляващ неразделна част от договора. В случай че референтния лихвен процент по договора за финансов лизинг се промени съществено или вече не се изготвя. Лизингодателят уведомява Лизингополучателят за промяната на лихвения процент по договора и му изпраща нов погасителен план към договора за финансов лизинг, в съответствие с промените. В този случай Лизингополучателят се задължава да се яви на адреса по седалище и адрес на управление на Лизингодателя, в срок от 3 /три/ работни дни след уведомлението и да подпише новия погасителен план, съответстващ на изменението. Лизингополучателят е длъжен да заплаща преизчислените суми, считано от датата, посочена в уведомлението.

Чл. 28. Неиздължените плащания на Лизингополучателя се погасяват по реда на тяхното възникване и в последователност: разноски по договора (застрахователни премии, данъци, такси, глоби, разноски по възстановяване държането на лизингованата вещ, включително изземване, маркиране, нотариални такси и др.), лихви за забава, лизингови вноски. В случай че с Лизингополучателя са сключени повече от един договор за финансов лизинг, при извършване на плащането последният може да заяви задълженията по кой от договорите погасява. Ако Лизингополучателят не е посочил задълженията по кой от договорите за лизинг погасява, погасява се най-обременителното за него задължение. При няколко еднакво обременителни задължения, погасява се най-старото, а ако задълженията са възникнали едновременно, те се погасяват съразмерно.

Чл. 29. Всички плащания към Лизингодателя се извършват чрез превод по посочената в договора банкова сметка на Лизингодателя. Лизингополучателят има право да извършва плащания в евро или в лева, като превръщането на суми от договорната валута (EUR) в български левове (BGN) и обратно се извършва по Централния валутен курс на Българската народна банка /БНБ/ в деня на плащането.

Чл. 30. Лизингополучателят е длъжен да посочи в преводното нареждане номера на договора за финансов лизинг, или номера и датата на издаване на фактурата, по която плаща.

Чл. 31. (1) Лизингополучателят има право да погасява финансираната сума предсрочно. Преди извършване на погасителното плащане Лизингополучателят е длъжен да изпрати писмено уведомление до Лизингодателя, в което посочва каква част от финансираната сума погасява предсрочно, както и да погаси всички изискуеми и просрочени към този момент задължения по договора за лизинг.

(2) Лизингополучателят дължи на Лизингодателя неустойка върху предсрочно погасяваната част от финансираната сума в размер, определен в Договора. Неустойката за предсрочно погасяване е дължима едновременно с погасителното плащане.

(3) За месеца, през който е направено предсрочно погасяване на част от финансираната сума, Лизингополучателят заплаща дължимата лизингова вноска в пълен размер. Лизингодателят преизчислява размера на лихвата и разходите по лизинга, съответстващи на периода, за който се извършва предсрочното погасяване, и съставя актуален Погасителен план, с който страните се съгласяват и приемат за неразделна част от договора. Актуалният погасителен план влиза в сила от 1-во число на месеца, следващ извършването на предсрочното погасяване, и има действие занапред. Лизингополучателят се задължава са подпише новия погасителен план, съответстващ на изменението, в срок от 3 /три/ работни дни от уведомлението

**XII. ЗАБАВА НА ПЛАЩАНИЯТА**

Чл. 32. (1) Лизингополучателят изпада в забава при неплащане на падежа на лизингова вноска или всяка друга дължима сума по договора за финансов лизинг.

Чл. 33. В случаите по чл. 32 по-горе Лизингополучателят дължи на Лизингодателя обезщетение за всички понесени разходи за всяко изпратено напомнително писмо или покана за доброволно изпълнение, както и всички понесени от Лизингодателя разноски, във връзка с локализиране на Лизингованата вещ и нейното изземване, в случаите в които това е възложено на колектoрска фирма, с която Лизингодателят е в договорни правоотношения.

Чл. 34. В случай на забава Лизингодателят начислява лихва за забава в размер, определен в Договора, върху просрочените суми от деня на падежа до постъпването на дължимите суми по банковата сметка на Лизингодателя, включително и след крайния погасителен срок по договора, както и при събирането им по съдебен ред или друг начин на принудително изпълнение. Лихвата за забава се начислява за всички просрочени суми поотделно.

**XIII. СОЛИДАРЕН ДЛЪЖНИК**

Чл. 35 (1) Солидарен длъжник е трето лице, което се задължава да отговаря солидарно с Лизингополучателя за изпълнение на паричните задължения на последния по Договора за финансов лизинг. Ако договорът за лизинг е подписан от солидарен длъжник, възниква договорна солидарност по смисъла на чл. 121, ал. 1 от Закона за задълженията и договорите. В този случай солидарният длъжник отговаря солидарно с Лизингополучателя и при същите условия като него за всички задължения, произтичащи от договора за лизинг по реда на член 122 и сл. от Закона за задълженията и договорите. Лизингодателят има право да иска изпълнение на цялото задължение и на всички задължения, произтичащи от лизинговия договор директно от солидарния длъжник без необходимост да предявява вземането си съдебно или извънсъдебно първо към Лизингополучателя. С подписа си върху договора за лизинг солидарният длъжник декларира, че е запознат с настоящите Общи условия и с погасителния план на договора за лизинг и в частност с размерите и падежа на лизинговите вноски. Солидарният длъжник се задължава да заплаща дължимите суми по договора за финансов лизинг, сключените към него анекси и настоящите Общи условия незабавно след получаване на уведомление от Лизингодателя.

(2) Солидарният длъжник безусловно поема пълна отговорност за заплащане на дължимите от Лизингополучателя суми, съгласно Договора за финансов лизинг, сключените към него анекси и настоящите Общи условия, както и за обезщетяване на вредите претърпени от Лизингодателя, вследствие неизпълнение на договора.

**XIV. ПРЕКРАТЯВАНЕ И РАЗВАЛЯНЕ НА ДОГОВОРА ЗА ФИНАНСОВ ЛИЗИНГ**

Чл. 36. Договорът за финансов лизинг се прекратява при:

а) изпълнение на всички задължения на страните по договора;

б) изтичане на уговорения срок /лизингов период/;

в) при предсрочно изкупуване на Лизингованата вещ от Лизингополучателя;

г) при предсрочно прекратяване на договора за лизинг от страна на Лизингополучателя без изкупуване на Лизингованата вещ.

Чл. 37. Лизингодателят има право да развали договора по всяко време от срока на действие на договора в следните случаи:

1/ Когато Лизингополучателят е в забава с повече от 30 /тридесет/ календарни дни, от падежа на изискуема Лизингова вноска, изцяло или частично, или на всяка друга дължима сума по Договора за лизинг. Лизингодателят има право да развали договора за финансов лизинг, чрез едностранно писмено изявление отправено до Лизингополучателя. Допълнителният срок за изпълнение на задължението на Лизингополучателя се определя от Лизингодателя в изпратеното изявлението.

2/ При неизпълнение на други задължения на Лизингополучателя по договора за лизинг, въпреки отправена покана от Лизингодателя. Лизингодателят има право да развали договора за финансов лизинг, чрез едностранно писмено изявление отправено до Лизингополучателя. В този случай Лизингодателят няма задължение да дава на Лизингополучателя допълнителен срок за изпълнение.

3/ В случай че Лизингодателят установи, че има настъпила щета върху Лизинованата вещ, за което Лизингополучателя не е уведомил в установения за това срок Застрахователя, и Лизингодателя, Лизингодателят има право да развали Договора за финансов лизинг, чрез едностранно писмено изявление отправено до Лизингополучателя. В този случай Лизингодателят няма задължение да дава на Лизингополучателя допълнителен срок за изпълнение.

4/Лизингодателят има право да развали Договорът за финансов лизинг, чрез едностранно писмено изявление отправено до Лизингополучателя, без да дължи на Лизингополучателя даване на допълнителен срок за изпълнение, в случай че Лизингополучателят е предоставил Лизингованата вещ на трето лице за възмездно или безвъзмоздно ползване под формата на сублизинг, наем или друго подобно правоотношение, или е прехвърлил или възложил на трето лице свое право или задължениe, произтичащо от Договор за лизинг, без изричното предварително писмено съгласие на Лизингодателят. В тези случаи Лизингодателят има право незабавно да предприеме всички действия спрямо Лизингополучателя или трето лице, във връзка с възстановяване на фактическата власт върху вещта, както и да придобие фактическата власт върху вещта.

5/ Когато Лизингополучателят използва вещта по начин, различен от уговореното, или поставяйки в опасност нейната цялост, Лизингодателят има право да развали Договора за финансов лизинг, чрез едностранно писмено изявление отправено до Лизингополучателя. В този случай Лизингодателят няма задължение да дава на Лизингополучателя допълнителен срок за изпълнение.

6/ Когато е подадена молба за откриване на производство по несъстоятелност, ликвидация или принудително изпълнение срещу Лизингополучателя, Лизингодателят има право да развали Договора за финансов лизинг, чрез едностранно писмено изявление отправено до Лизингополучателя. В този случай Лизингодателят няма задължение да дава на Лизингополучателя допълнителен срок за изпълнение.

7/ Когато Лизингополучателят е представил неверни сведения или документи с невярно съдържание или неистински документи, които са повлияли или са от естество да повлияят на преценката на Лизингодателя при одобряване на искането за лизинг или сключването договор за финансов лизинг, или извършване на доставката, Лизингодателят има право да развали Договора за финансов лизинг, чрез едностранно писмено изявление отправено до Лизингополучателя. В този случай Лизингодателят няма задължение да дава на Лизингополучателя допълнителен срок за изпълнение.

8/ Когато предоставеното от Лизингополучателя обезпечение се окаже непротивопоставимо на трети лица и/или престане да бъде годно за изпълнение, Лизингодателят има право да развали Договора за финансов лизинг, чрез едностранно писмено изявление отправено до Лизингополучателя. В този случай Лизингодателят няма задължение да дава на Лизингополучателя допълнителен срок за изпълнение.

Чл. 38. При прекратяване на Договора за финансов лизинг без изкупуване на вещта от Лизингополучателя, включително и в случая по чл. 3.2 от настоящите Общи условия, или при разваляне на Договора за финансов лизинг, от страна на Лизингодателя, Лизингополучателят има задължение да върне на Лизингодателя Лизингованата вещ, заедно с всички принадлежности и придружаващи я документи и в нормално функционално състояние, на адреса по седалище и адрес на управление на последния, в срок от 2 /два/ работни дни от датата на прекратяване/разваляне. Транспортирането и предаването на Вещта се извършва за сметка и на риск на Лизингополучателя. Лизингодателят няма задължение да изпраща на Лизингополучателя изрична покана за връчане на Лизингованата вещ.

Чл. 39. В случаите по чл. 37 и чл. 38 по-горе Лизингодателят има право на обезщетение за всички претърпени вреди и разноските по изпълнението, включително разноските по връщане на Лизингованата вещ по съдебен или извънсъдебен ред.

Чл. 40. (1) В случай на разваляне на Договора за лизинг или прекратяване без изкупуване на вещта от Лизингополучателя, включително и в случая по чл. 3.2 от настоящите Общи условия, Лизингодателят има право да задържи всички вече платени от Лизингополучателя суми по Договора за лизинг като възнаграждение за ползване на Лизингованата вещ от Лизингополучателя до момента на развалянето/прекратяването на договора.

(2) При разваляне на Договора за финансов лизинг, от страна на Лизингодателя, въз основа на което и да е от основанията посочени в договора, анексите към него и настоящите Общи условия, преди изтичане на лизинговия период, Лизингополучателят дължи на Лизингодателят обезщетителна неустойка в размер на 10 % от непогасената част от финансираната сума към датата на разваляне, освен ако друго не е уговорено между страните.

(3) Пли прекратяване на договора за финансов лизинг по искане на Лизингополучателя без изкупуване на Лизингованата вещ преди изтичане на лизинговия период, включително и в случая по чл. 3.2 от настоящите Общи условия, Лизингополучателят дължи на Лизингодателят обезщетителна неустойка в размер на 10 % от непогасената част от финансираната сума към датата на прекратяване, освен ако друго не е уговорено между страните.

Чл. 41. При предаването на вещта страните подписват протокол за актуалното състояние на Лизингованата вещ. Констатираните повреди или липси по Лизингованата вещ, както и такива вреди или липси, които не са могли да бъдат установени при обикновения оглед при предаването, се отстраняват за сметка на Лизингополучателя, съгласно ценоразписа на обслужващия сервиз.

Чл. 42 (1) В случай че Лизингованата вещ не бъде върната на Лизингодателя в рамките на двудневния срок, Лизингодателят има право да обяви Лизингованата вещ за издирване по съответния ред и да предприеме необходимите действия, на основание чл. 417 от Гражданския процесуален кодекс /ГПК/.

(2) В случаите по предходната алинея всички разноски, понесени от Лизингодателя за възстановяване владението на лизингованата вещ, включително, но не само за изпращане на допълнителни нотариални покани, заплащане възнаграждение на колекторски фирми и др. са за сметка на Лизингополучателя.

(3) До връщане на Лизингованата вещ във фактическа власт на Лизингодателя Лизингополучателят дължи на Лизингодателя месечно обезщетение за ползване на Лизингованата вещ без основание, в размер на лизинговата вноска, съгласно последния актуален погасителен план по договора за всеки започнат календарен месец, както и заплащане на всички данъци, такси и други разноски, които възникват за Лизингодателя в качеството му на собственик на лизингованата вещ

Чл. 43. След разваляне на Договора за финансов лизинг или прекратяване без изкупуване на вещта от Лизингополучателя Лизингодателят има право да се разпорежда с лизингованата вещ, както намери за добре.

Чл. 44. Правата по общата и гаранционна отговорност на Доставчика, по повод на Лизингованата вещ автоматично и безусловно се прехвърлят обратно от Лизингополучателя на Лизингодателя от момента на развалянето прекратяването на договора без изкупуване на Лизингованата вещ, в случай че са били прехвърлени преди това от Лизингодателя в полза на Лизингополучателя

**XV. ПРИДОБИВАНЕ НА СОБСТВЕНОСТТА ВЪРХУ ЛИЗИНГОВАНАТА ВЕЩ ОТ ЛИЗИНГОПОЛУЧАТЕЛЯ**.

Чл. 45. (1) При договори с уговорена в полза на Лизингополучателя опция за прехвърляне правото на собственост Лизингополучателят е длъжен писмено да уведоми Лизингодателя дали желае да придобие лизингованата вещ едновременно с плащането на последната лизингова вноска и не по-късно от 5 (пет) работни дни преди изтичане на лизинговия период.

2) Опцията за прехвърляне на правото на собственост върху Лизингованата вещ се уговаря в полза на Лизингополучателя. Лизингополучателят има право да придобие Лизингованата вещ на цена, равна на определената в договора стойност на опцията за прехвърляне на правото на собственост. Лизингополучателят има право да посочи трето лице (бенефициент), на което да се прехвърли правото на собственост върху Лизингованата вещ.

(3) Ако Лизингополучателят заяви, че желае да придобие лизингованата вещ, той е длъжен да изплати всички изискуеми, просрочени и непогасени до този момент задължения към Лизингодателя, както и стойността на опцията за прехвърляне на правото на собственост. Правото на собственост върху Лизингованата вещ се прехвърля на Лизингополучателя с отделен договор за покупко-продажба, който страните се задължават да сключат в срок до 5 (пет) работни дни след изтичане на лизингования период и заплащане на непогасените задължения и на стойността на опцията за прехвърляне на правото на собственост, определена в договора за лизинг. Всички данъци и такси по прехвърлянето на собствеността върху Лизингованата вещ са за сметка на Лизингополучателя.

(4) Лизингодателят може да не прехвърли собствеността, в случай че физическо лице или търговско дружество, считано по смисъла на ТЗ за свързано с Лизингополучателя лице има текущи, изискуеми непогасени задължения към Лизингодателя по други договори.

Чл. 46. В случай че Лизингополучателят изрично откаже или в предвидения в предходната разпоредба срок не изрази изрична воля за изкупуване на Лизингованата вещ, правото на собственост върху Вещта не се прехвърля. Лизингополучателят е длъжен да върне вещта на Лизингодателя след изтичане на лизинговия период, по реда на чл 38 по-горе. В този случай Лизингодателят е свободен да се разпорежда с нея, както намери за добре.

Чл. 47. При договори без опция за прехвърляне правото на собственост по договора Лизингополучателят е длъжен да заплати заедно с последната лизингова вноска и Остатъчната стойност (ако такава е уговорена) при изтичане на лизинговия период. При договори без опция за прехвърляне правото на собственост Лизингополучателят има право при предварителното съгласие на от страна на Лизингодателя да посочи трето лице (бенефициент), на което да се прехвърли правото на собственост върху Лизингованата вещ.

Чл. 48 При договор за финансов лизинг, за който е приложим специалният ред на облагане на маржа на цената по Закона за данък добавен стойност Лизингополучателят няма право да посочи трето лице (бенефициент), на което да се прехвърли правото на собственост върху Лизингованата вещ след изплащане на паричните задължения по договора.

Чл. 49. За периода от изтичане на Лизинговия период до деня на прехвърляне на правото на собственост върху Лизингованата вещ, респективно до деня на връщане на Лизингованата вещ във владение на Лизингодателя, при неупражнено от страна Лизингодателя право да придобие Лизингованата вещ, Лизингополучателят дължи на Лизингодателя неустойка за ползване на Лизингованата вещ без основание в размер на лизингова вноска, съгласно актуалния погасителен план за всеки започнат календарен месец, както и заплащане на всички данъци, такси и други разноски, които възникват за Лизингодателя в качеството му на собственик на лизингованата вещ.

**XVI. ПРАВО НА ПРЕДВАРИТЕЛНО ИЗКУПУВАНЕ**

Чл. 50. Лизингополучателят има право да придобие правото на собственост върху Лизингованата вещ и преди изтичане на лизинговия период, при условие че заплати неизплатения остатък от финансираната сума, неустойка за предсрочно погасяване на финансираната сума, и стойността на опцията за прехвърляне на собствеността, ако такава е дължима. Задължението на Лизингодателя да прехвърли правото на собственост възниква само при условие че лизингополучателят не е в неизпълнение, на което и да е задължение по договора за финансов лизинг.

Чл. 51. За сметка на Лизингополучателят са всички данъци и такси, дължими във връзка с прехвърлянето на собствеността върху Лизингованата вещ.

**XVII. ЗАКЛЮЧИТЕЛНИ РАЗПОРЕДБИ**

Чл. 52. За обезпечаване интересите на Лизингополучателя Договорите за финансов лизинг се сключват в писмена форма, с нотариална заверка на подписите, освен ако страните не са уговорили друго в Договора за финансов лизинг.

Чл. 53. Изменения и допълнения на договора за финансов лизинг се извършват по взаимно съгласие на страните, изразено в писмена форма. Всяко изменение в българското данъчно законодателство в срока на действие на Договора, което променя размера на съществуващите данъци, мита и такси или въвежда нови данъци, мита и такси, или нови задължителни застраховки, води до автоматично изменение на съответните клаузи на договора.

Чл. 54. Всички съобщения между страните, във връзка с договор за финансов лизинг следва да бъдат на български език и в писмена форма за действителност. Съобщенията ще се считат за валидно получени, ако са доставени директно на адреса на страните по договора за финансов лизинг. Писмената форма ще се счита спазена и при получаване на съобщение на посочените в настоящия договор e-mail-и, като електронните съобщения ще се считат получени от момента, в който електронното изявление е постъпило в посочената от адресата информационна система.

Чл. 55 (1) Лизингодателят изпраща уведомление за издадените от него електронни фактури на посочения от Лизингополучателя електронен адрес, посочен в договора за лизинг. Ако Лизингополучателят не желае да ползва услугата е-фактура, той следва да уведоми Лизингодателя при сключването на договора, като дължи също така възстановяване на действително извършените разходи за изпращане на всяка една фактура по пощата или чрез куриер.

(2) Лизингополучателят е длъжен да информира Лизингодателя, ако не получи фактура за съответната вноска до изтичане на календарния месец, през който е настъпил падежът на тази вноска. В този случай Лизингодателят изпраща фактурата повторно по пощата. Фактът, че Лизингополучателят не е получил оригиналната фактура, не е основание за забавяне на плащането. Лизингополучателят е длъжен да плати на падежа сумата, посочена в Погасителния план. При получаване на повторно изпратената фактура Лизингополучателят заплаща незабавно разликата, ако има такава.

Чл. 56. За неуредените в този договор въпроси ще се прилага действащото българско законодателство. Всички спорове, породени от договора за финансов лизинг или отнасящи се до него, ще бъдат разрешавани по споразумение между страните, а когато такова не може да бъде постигнато, от компетентния български съд.

Чл. 57. Настоящите Общи условия са изготвени на основание чл. 298 от Търговския закон и са приети на заседание на Съвета на директорите на дружеството от 08.03.2020 год., публикувани на Интернет сайта на Лизинг Финанс ЕАД на адрес https://leasingfinance.bg/, с последни изменения и допълнения в сила от 02.08.2022 г. Настоящите Общи условия представляват неразделна част от договора за финансов лизинг, сключен с клиент на дружеството. Настоящите Общи условия се прилагат в отношенията между страните, доколкото изрично не е предвидено друго в договора за лизинг.

Дата на подписване

ЛИЗИНГОДАТЕЛ: ЛИЗИНГОПОЛУЧАТЕЛ:

……………………….. …………………………….

………………………